
Népmesei elemek a hagyományos tibeti buddhista operák szövegeiben

Kulcsszavak: Tibet; opera; népmese; buddhizmus; hagyományőrzés
A "Népmesei elemek a hagyományos tibeti buddhista operák szövegeiben" című pályamunka végig kíséri a rendkívül sokszínű és a tibeti kulturális identitás megőrzése szempontjából egyedülálló tibeti táncos zenedráma útját, bemutatja az operák történeteiben fellelhető jellegzetes buddhista és népmesei motívumokat, illetve a világ legendáiból, mondáiból ismert archetípusokat. Kísérletet tesz arra, hogy feltárja, milyen hasonlóságok és párhuzamok mutathatók ki a tibeti operák történeteiben fellelhető népmesei motívumok és az egyetemes népmesekincs között.
Dolgozatom egy olyan témakört tanulmányoz, amely az előadóművészetek, a filológia, a nyelv és a néprajz határán helyezkedik el. Jelen pályamunka egyelőre a kutatómunka kezdeti fázisának eredményeit kísérli meg bemutatni, a témában elérhető szakirodalom feltérképezése, tibeti előadóművészekkel való kapcsolatfelvétel, illetve a tibeti operatörténetek és a buddhista és egyetemes népmesei motívumok összehasonlítása révén, abban a reményben, hogy ez a kutatás a jövőben folytatódhat. A végső célom az lenne, hogy kutatásom az elkövetkező években feltárja, az operatörténetek buddhista és egyéb népmesei elemeinek nemzedékről nemzedékre történő áthagyományozása miként segítheti a világban elszórt tibeti közösségeket kulturális identitásuk megőrzésében. 



